Hamilton: Tudtam, hogy össze kell szednem magam a Q3-ban! — F1VILÁG.HU
2019 French Grand Prix, Saturday - LAT Images Lewis Hamilton Mercedes
A világbajnoki éllovasa pazar teljesítményt nyújtott a szombati időmérő edzésen, és 1 perc 28,319 másodperces idejével közel 3 tizeddel múlta felül csapattársát, a szintén jó formát mutató Valtteri Bottast.
Hamilton az időmérőn elárulta, tudta, hogy a Q3-ban javulnia kell, csapattársa ugyanis az időmérő első szakaszaiban jobbnak bizonyult nála.
„A Q1-ben és Q2-ben szerintem Valtteri előnyben volt, én pedig birkóztam az autóval” – mondta a világbajnoki címvédő.
„Amint elértem a Q3-ba, tudtam, hol kell időt találnom. Az első köröm fantasztikus volt – tényleg nagyon-nagyon elégedett voltam vele. Viszont tudtam, hogy néhány területen nagyon szoros még mindig, és ezeken javíthatok. Szóval erre törekedtem a második gyorsköröm során. És ez az egyik legjobb köröm volt.”
„Az utolsó előtti kanyarban azt hiszem, négy és fél tizedmásodperces előnyben voltam, és egy kicsit elveszítettem az autó hátulját a szélben, vagy talán túl gyors voltam ott. De ettől függetlenül nagyon-nagyon elégedett vagyok.”
Hamilton azt mondja, nagy örömmel tölti el az újabb rajtelsőség, mert úgy érzi, egyre nehezebb dolga van – csapattársa, Bottas ugyanis idén komoly ellenfélnek bizonyul.
„Őrület, mert soha nem válik könnyebbé a dolog, és mindig nagy kihívás – függetlenül attól, milyen pozícióért harcol az ember. Sőt, csak egyre nehezebbé és nehezebbé válik megszerezni ezeket a rajtelsőségeket, Valtteri elképesztő köröket futott az edzéseken és az időmérőn a szezon eddigi szakaszában.”
„A Ferrarik nyilvánvalóan közel voltak hozzánk eddig is. Ma egy kicsit nagyobb volt a különbség köztünk, de továbbra is úgy gondolom, szoros verseny vár ránk, szóval nagyon örülök annak, hogy enyém az első hely.”
PrevSainz: Lenyomtuk az egyik Ferrarit is!
Toro Rosso: Vegyes érzések és bizakodásNext